Программэм къыдыхэлъытагъэу — Адыгэ макъ\nРедактор 05.03.2021 05.03.2021 КЪЭБАРЫКlЭХЭР\nМыекъуапэ икIэлэцIыкIу поликлиникэ чIэтынэу унакIэу ашIыгъэр ты­гъуасэ мэфэкI шIыкIэм тетэу къызэIуахыгъ.\nАР-м социальнэ ыкIи экономикэ хэхъоныгъэхэр егъэшIыгъэнхэм фытегъэпсыхьэгъэ хэу­шъхьафыкIыгъэ программэм къыдыхэлъытагъэу ар ашIыгъ, нэбгырэ 1100-рэ зы мафэм аштэным фытегъэпсыхьагъ.\nАщ икъызэIухын фэгъэхьыгъэ Iофтхьабзэм хэлэжьагъэх АР-м и ЛIышъхьэу КъумпIыл Мурат, кIэлэцIыкIухэм япсауныгъэ лъы­плъэрэ Лъэпкъ медицинэ ушэтыпIэ Гупчэм ипащэу Андрей Фисенкэр, федеральнэ инспектор шъхьаIэу Сергей Дрокиныр, АР-м псауныгъэр къэухъумэ­гъэнымкIэ иминистрэу Мэрэтыкъо Рустем, министрэхэм я Кабинет хэтхэр, Парламентым идепутатхэр, медицинэ учреж­дениехэм япащэхэр.\nАР-м и ЛIышъхьэ кIэлэцIыкIухэм зыщяIазэхэрэ учреждением IофшIэкIэ амал тэрэзхэр иIэ зэрэхъугъэр УФ-м и Президентэу Владимир Путиным истратегическэ гухэлъхэм ме­дицинэ IэпыIэгъур нахьышIу шIыгъэным фытегъэпсыхьагъэу къащыдэлъытагъэхэм япхырыщынкIэ джыри зы лъэбэкъушIоу зэрэщытыр къыхигъэщыгъ.\nМыекъопэ кIэлэцIыкIу поликлиникэм зегъэушъомбгъугъэныр ыкIи IофшIэкIэ амал тэ­рэзхэр етыгъэнхэр бэшIагъэу ищыкIэгъагъэх. Ар къалэм ирай­онэу «Маякым» хэт унэхэм ащыщ иапэрэ къат чIэтыгъ ыкIи анахьыбэу псэупIэхэр зыща­шIыхэрэ районым исхэм яфэIо-фашIэхэр ыгъэцакIэщтыгъэх. УФ-м и Президент кIэщакIо зыфэхъугъэ лъэпкъ проектхэм ащыщэу «Демография» зыфи­Iорэм ишIуагъэкIэ кIэлэцIыкIоу къэхъурэм ипчъагъэ хэхъуагъ. А зэпстэумэ апкъ къикIэу рес­публикэм ипащэхэм поликлиникэр унакIэм кIожьынышъ, лъэхъаным диштэрэ оборудованиеу ищыкIагъэр зэкIэ чIагъэуцонэу рахъухьагъ. Хэушъхьа­фы­кIыгъэ программэм къыды­хэ­лъытагъэу ащ сомэ миллиони 180-рэ пэIуагъэхьагъ.\nУнакIэм щылажьэхэрэм Iоф­шIэкIэ амал тэрэзхэр яIэнхэмкIэ, кIэлэцIыкIоу къыращалIэ­хэ­рэм ашIогупсэфынымкIэ ящы­кIагъэр зэкIэ хэт. НахьыпэкIэ нэмыкI учреждениехэм якIо­лIэнхэ фаеу зыфэхъущтыгъэ фэIо-фашIэхэм ащыщыбэхэр джы мыщ щагъэцэкIэнхэу ра­гъэжьагъ, кIэлэцIыкIухэм япсау­ныгъэ изытет зэрауплъэкIун фэе оборудованиехэр зэкIэри яIэх, сабый къэхъугъакIэхэр янэхэм зыщагъэшхэщтхэ кабинет хэу­шъхьафыкIыгъэу хэт.\nЦIыфхэмкIэ Iэрыфэгъуным пае, анахьыбэу зыщыпсэухэрэ районэу Черемушкэм унакIэр щашIыгъ, блэкIыгъэ илъэсым къызэIуахыгъэ медицинэ гупчакIэм къыгуагъэуцуагъ. Программэм ишIуагъэкIэ ащ фэдэу медицинэ учреждение зэхэтхэр цIыфыбэ зыщыпсэурэ районым иIэ хъугъэ.\n— Федеральнэ гупчэм ишIу­шIагъэкIэ Адыгеим хэхъоны­гъэхэр егъэшIыгъэнхэм фытегъэ­псыхьэгъэ программэр блэ­кIыгъэ илъэсым ежьагъ. КIэлэцIыкIу поликлиникэр ащ къыдыхэлъытэгъэ проектэу ухыгъэ хъугъэхэм зэу ащыщ. Медицинэ IэпыIэгъур нахьышIу шIыгъэным фытегъэпсыхьагъэу зэшIотхырэр нэрылъэгъу ащ къешIых. УФ-м и Президент, Правительствэм, тикураторэу УФ-м мэкъу-мэщымкIэ и Министерствэ, нэ­мы­кIэу программэм игъэпсын дэ­лэжьагъэхэм, тишъолъыр хэ­­хъоныгъэхэр ышIынхэмкIэ мэхьэнэшхо зиIэу кIэщакIо тызыфэхъугъэхэм къадезгъэштагъэхэм тафэраз, — къыIуагъ АР-м и ЛIышъхьэ.\nДжащ фэдэу КъумпIыл Мурат УФ-м псауныгъэр къэухъумэ­гъэнымкIэ и Министерстви, нэмыкI ведомствэхэми IэпыIэгъоу къатырэм фэшI лъэшэу зэрафэразэхэм, тапэкIи кад­рэхэм ягъэхьазырынкIэ, лъэ­хъаным къыздихьыгъэ IэзакIэхэр пхырыщыгъэнхэмкIэ Iоф зэдашIэным зэрэщыгугъыхэрэм къыкIигъэтхъыгъ.\nАндрей Фисенкэм Адыгеим ипедиатрическэ къулыкъу иIоф­шIэн зэрэзэхэщагъэм осэ ин къыфишIыгъ. КIэлэцIыкIу къэхъу­гъакIэу лIэжьырэм ипчъагъэ къызэреIыхыгъэм ар къеушы­хьаты. Зы илъэскIэ сабыеу зы­псэ къагъэнэжьыхэрэм япчъа­гъэ хэпшIыкIэу зыхахъом, ащкIэ Адыгеим къэралыгъом я 6-рэ чIыпIэр щиубытыгъ.\nМы лъэныкъомкIэ Iофхэр джыри нахьышIу шIыгъэнхэм пае АР-м и ЛIышъхьэ псауныгъэм икъэухъумэнкIэ Министерствэмрэ Мыекъопэ къэралыгъо технологическэ университетымрэ кIэлэцIыкIухэм япсауныгъэ лъыплъэрэ Лъэпкъ медицинэ ушэтыпIэ Гупчэм Iоф зэрэ­дашIэщтым зэдытегущыIэнхэу пшъэрылъ афишIыгъ.\n— Зэпахырэ узэу дунаир зэлъызыкIугъэм тигухэлъхэм зэхъокIыныгъэхэр къафишIы­гъэх, ащ дакIоуи зы чIыпIэ тыкъыригъэкощыкIыгъ. Охътэ кIэкIым зэшIохыгъэн фаер итхъухьэ­щтыгъ, госпитальхэр къызэIутхыщтыгъэх, къызэузыхэрэм япчъагъэ нахь макIэ хъуным тыфэбэнагъ, оборудованиякIэ­хэр, Iэзэгъу уцхэр къэтщэ­фыгъэх. Ащ федеральнэ ыкIи рес­публикэ бюджетхэм къахэ­хыгъэ мылъкуи, мыбюджет ахъ­щи апэIухьагъ. Ау медицинэм иIофышIэхэр IэпыIэгъу къытфэхъухэмэ ары псауныгъэм икъэухъумэн исистемэ игъэ­кIэжьынкIэ зэшIотхырэ пстэуми шIуагъэ къызатыщтыр, — къы­Iуагъ КъумпIыл Мурат.\nПоликлиникэм иврач шъхьаIэу Нурия Швецовам кIэлэцIыкIухэм медицинэ IэпыIэгъу ягъэгъотыгъэным пае амалышIухэр къызэ­рэратыгъэхэм фэшI респуб­ли­кэм ипащэхэм «тхьашъуе­гъэпсэу» къариIуагъ. НахьыпэкIэ врачхэм сменищэу Iоф ашIэщтыгъэмэ, джы сменитIукIэ яIофшIэн зэшIуахын алъэкIынэу хъугъэ.\nКъумпIыл Мурат псауныгъэм икъэухъумэн исистемэ хэхъоныгъэхэр егъэшIыгъэнхэм фытегъэпсыхьэгъэ хэушъхьафы­кIыгъэ программэм, лъэпкъ проектэу «Псауныгъ» зыфиIо­рэм, нэмыкIхэм къадыхэлъытагъэхэм япхырыщын зэрэлъа­гъэкIотэщтым къыкIигъэтхъыгъ. Анахьэу кIэлэцIыкIухэм япсауныгъэ изэтегъэуцожьын пылъ къулыкъур къыхигъэщыгъ. КIэлэ­цIыкIухэм медицинэ IэпыIэгъу ягъэгъотыгъэным фытегъэпсы­хьагъэу шъолъыр проекти рес­публикэм щыпхыращы. Ащ нэмыкIэу «Детское здравоохранение» зыфиIорэ программэм къыдыхэлъытагъэу кIэлэцIыкIу поликлиникэхэм апае оборудование блэкIыгъэ илъэсым къащэфыгъ. Ащ пстэумкIи сомэ миллион 50 пэIуагъэхьагъ.\nПредыдущая «Псэуалъэу тшIырэ пстэуми къоджэдэсхэм шIуагъэ къафахьын фае»\nСледущая Владимир Путин поддержал предложение «Единой России» об участии волонтеров в политике